Swembad red man van huisbrandArgieffoto ŉ Man in sy 40’s het Sondagaand in ŉ swembad gespring nadat ŉ brand by ŉ huis in Moseleypark in Pinetown, KwaZulu-Natal, uitgebreek het. Chitra Bodasing, woordvoerder van ER24, het Maandag gesê die man het matige brandwonde tydens die huisbrand opgedoen voordat hy in die swembad gespring het. “Hy het in die swembad gebly totdat hulp opgedaag het,” het Bodasing gesê. Die brandweer het die brand onder beheer gebring en paramedici van ER24 en VEMA is na die toneel ontbied. Die man is op die toneel gestabiliseer en met ambulans na ŉ nabygeleë hospitaal geneem vir verdere behandeling. Die oorsaak van die brand is nog nie bekend nie en word ondersoek.